 NA WANDERI KAMAU LICHA ya walimu kufurahia kuongezwa mishahara kufuatia muafaka mpya waliotia saini na Tume ya Kuajiri Walimu (TSC), furaha yao itakuwa ya muda tu kwani wataanza kukatwa asilimia 1.5 ya mishahara hiyo kama ada ya nyumba. Kwa ujumla, walimu walipata nyongeza ya kati ya Sh785 na Sh5,141. Kinaya ni kuwa, nyongeza hizo zinajiri wakati ambapo serikali inaanza kutekeleza makato ya ada ya nyumba na ada mpya za Hazina ya Malipo ya Uzeeni (NSSF). Kufuatia utekelezaji wa ada mpya za NSSF, walimu watakuwa wakikatwa Sh360 kila mwezi kutoka kwa mishahara yao. Hapo awali, walimu hawakuwa wakikatwa ada za NSSF, kwani wana Pensheni Maalum ya Watumishi wa Umma (PSSS). Nyongeza hiyo itaanza kutekelezwa mwezi huu wa Agosti, hilo likimaanisha kuwa ada hizo zitakatwa katika mishahara yao ya mwezi Agosti, kwani bado hawajalipwa. Muafaka huo ulifikiwa baada ya mashauriano yaliyojumuisha uongozi mkuu wa Chama cha Kitaifa cha Walimu (KNUT) na Chama cha Walimu wa Shule za Sekondari na Vyuo Anuwai (KUPPET). Chama cha Walimu wa Wanafunzi Wenye Mahitaji Maalum (KUSNET) pia kilitia saini muafaka huo. Utekelezaji wa nyongeza hiyo utarudishwa nyuma hadi Julai 1, 2023, na utatekelezwa kwa miaka miwili. Nyongeza hiyo itatekelezwa kwa mishahara yao na marupurupu ya nyumba, huku walimu wanaohudumu katika maeneo ya mashambani wakivuna pakubwa. Karibu asilimia 87 ya walimu huwa wanahudumu katika maeneo ya mashambani, yanayoorodheshwa kuwa yenye ugumu. Nyongeza hiyo inapoanza kutekelezwa, mshahara wa mwalimu wa kiwango cha chini zaidi (Gredi B5) utaongezeka kutoka Sh21,756 hadi Sh23,830 pamoja na marupurupu ya nyumba ya Sh3,850. Marupurupu yao ya usafiri na likizo hayajaathiriwa na mabadiliko hayo. Muafaka huo ulitiwa saini kama nyongeza ya muafaka wa makubaliano wa 2021-2025 uliotiwa saini na pande hizo mbili mnamo Julai 13, 2021, japo haukujumuisha masuala ya fedha. Ijapokuwa Katibu Mkuu wa KNUT, Bw Collins Oyuu, amesifia nyongeza hiyo kama itakayowazuia walimu kuhisi makali ya makato hayo, baadhi ya walimu waliozungumza na ‘Taifa Dijitali’ walieleza kutoridhika. “Tunafurahia nyongeza hiyo, hasa sisi tunaohudumu katika maeneo ya mashambani, ijapokuwa haitatulinda kwa vyovyote vile kutokana na makali ya kukatwa ada za nyumba na NSSF kwa wakati mmoja,” akasema mwalimu mmoja anayehudumu katika Kaunti ya Nyandarua, ambaye hakutaka kutajwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  